CELEX: 62009CN0176
Language: lv
Date: 2009-05-15 00:00:00
Title: Lieta C-176/09: Prasība, kas celta 2009. gada 15. maijā — Luksemburgas Lielhercogiste/Eiropas Parlaments, Eiropas Savienības Padome

1.8.2009   
            
            
               LV
            
            
               Eiropas Savienības Oficiālais Vēstnesis
            
            
               C 180/29
            
         Prasība, kas celta 2009. gada 15. maijā — Luksemburgas Lielhercogiste/Eiropas Parlaments, Eiropas Savienības Padome
   (lieta C-176/09)
   2009/C 180/50
   Tiesvedības valoda — franču
   
      Lietas dalībnieki
   
   
      Prasītāja: Luksemburgas Lielhercogiste (pārstāvji — C. Schiltz, pārstāvis, P. Kinsch, avocat)
   
      Atbildētāji: Eiropas Parlaments, Eiropas Savienības Padome
   
      Prasītājas prasījumi:
   
   
               —
            
            
               pamatā — atcelt frāzi “kā arī uz lidostu ar lielāko pasažieru skaitu katrā dalībvalstī” Eiropas Parlamenta un Padomes 2009. gada 11. marta Direktīvas 2009/12/EK par lidostas maksām (1) 1. panta 2. punktā;
            
         
               —
            
            
               pakārtoti — atcelt visu direktīvu;
            
         
               —
            
            
               piespriest Eiropas Parlamentam un Eiropas Savienības Padomei atlīdzināt tiesāšanās izdevumus.
            
         
      Pamati un galvenie argumenti
   
   Savas prasības pamatojumam Luksemburgas Lielhercogiste atsaucas uz diviem pamatiem.
   Ar pirmo pamatu prasītāja apgalvo, ka ar to, ka tāda lidosta kā Luxembourg-Findel sakarā ar Direktīvas 2009/12/EK piemērošanas jomas attiecināšanu uz lidostām “ar lielāko pasažieru skaitu katrā dalībvalstī” ir pakļauta administratīviem un finansiāliem pienākumiem, kas nav uzlikti citām lidostām, kuras atrodas salīdzināmā situācijā, lai gan šāda atšķirīga attieksme nav objektīvi pamatota, ticis pārkāpts nediskriminācijas princips. Konkrētāk, prasītāja šajā sakarā atsaucas uz Hahn un Charleroi lidostām, kuras apkalpo to pašu zonu kā Findel un katra apkalpo vairāk pasažieru nekā šī pēdējā minētā, bet kurām nav uzlikti tādi paši pienākumi. Robežu pastāvēšana starp šīm trim lidostām nekādā veidā nevar pamatot atšķirīgu attieksmi pret tām.
   Ar otro pamatu prasītāja turklāt apgalvo, ka ar attiecīgo tiesību normu nav ievēroti subsidiaritātes un samērīguma principi. Pirmkārt, iesaistīšanās Eiropas līmenī nav nepieciešama, lai regulētu situāciju, kuru gluži labi bija iespējams noregulēt valsts līmenī tikmēr, kamēr nav sasniegta 5 miljonu pasažieru robežvērtība. Otrkārt, direktīvas piemērošanas rezultātā rastos papildu procedūras un izmaksas, kas nav pamatotas tādai lidostai kā Findel, kuras vienīgā īpatnība ir, ka tā ir lidosta ar lielāko pasažieru skaitu dalībvalstī, taču šim apstāklim nav reālas nozīmes, ņemot vērā direktīvas mērķus.
   
      (1)  OV L 70, 11. lpp.